บาทแข็งโป๊กหลุด31บาท/ดอลล์
เงินบาทแข็งค่าสุดในรอบ 6 เดือน คาดระยะสั้นได้เห็น 30.50 บาทต่อเหรียญสหรัฐ แนะผู้ส่งออกซื้อป้องกันความเสี่ยงอัตราแลกเปลี่ยน
15 ก.ย. 2555

เงินบาทแข็งค่าสุดในรอบ 6 เดือน คาดระยะสั้นได้เห็น 30.50 บาทต่อเหรียญสหรัฐ แนะผู้ส่งออกซื้อป้องกันความเสี่ยงอัตราแลกเปลี่ยน 
นายสุธีร์ โล้วโสภณกุล ผู้ช่วยกรรมการผู้จัดการใหญ่ สายบริหารเงิน ธนาคารซีไอเอ็มบี ไทย กล่าวว่า ค่าเงินบาทมีแนวโน้มแข็งค่าในระยะสั้นหลังธนาคารกลางสหรัฐ (เฟด) ประกาศใช้มาตรการผ่อนคลายเชิงปริมาณ (คิวอี) ครั้งที่ 3 และ การขยายเวลาคงอัตราดอกเบี้ยต่ำยาวนานขึ้นอีก 1 ปี ของธนาคารกลางสหรัฐ(เฟด) จะส่งผลให้ในระยะสั้นจะมีเงินทุนไหลเข้ามายังภูมิภาคเอเชียรวมทั้งไทยในปริมาณที่มากขึ้น เพื่อกินส่วนต่างดอกเบี้ยและกระจายความเสี่ยงจากการลงทุนในยุโรป ในระยะสั้นเงินบาทอาจจะแข็งค่าแตะ 30.50 บาทต่อเหรียญสหรัฐ 
นายสุธีร์ กล่าวว่า แนวโน้มการแข็งค่าของเงินบาทอาจส่งผลกระทบต่อความสามารถในการแข่งขันของผู้ส่งออกไทย ซ้ำเติมจากปัญหาต้นทุนค่าแรงและภาวะตลาดส่งออกที่ชะลอตัว ซึ่งในภาวะเช่นนี้อยากแนะนำให้ผู้ส่งออกนำเข้า ทำการป้องกันความเสี่ยงอัตราแลกเปลี่ยน เพื่อปิดความเสี่ยงจากความผันผวนของอัตราแลกเปลี่ยน เพราะแม้ว่ายุโรปจะแก้ไขปัญหาสภาพคล่องไปได้ระดับหนึ่ง แต่ระยะยาวปัญหายังมีโอกาสปะทุขึ้นอีกครั้ง
“ผู้ส่งออกคงเหนื่อยเพราะเงินบาทมีแนวโนม้แข็งค่าจากเงินทุนไหลเข้าในระยะสั้น แต่ภาวะวิกฤตเช่นนี้มองว่าอะไรก็เกิดขึ้นได้ การเฮดจ์อัตราแลกเปลี่ยนเป็นเรื่องจำเป็น ไม่ควรเก็งกำไรค่าเงินแต่ควรล็อคต้นทุนอัตราแลกเปลี่ยนและหันไปเน้นควบคุมการผลิตมากกว่า“ นายสุธีร์ กล่าว 
นายธิติ ตันติกุลานันท์ ผู้บริหารธุรกิจตลาดทุน ธนาคารกสิกรไทย มองว่า ผลจากคิวอี 3 จะทำให้มีสภาพคล่องไหลเข้าสู่ภูมิภาคเอเชียเพิ่มขึ้น จึงเชื่อว่าในระยะสั้นค่าเงินในภูมิภาคเอเชียรวมทั้งค่าเงินบาทจะทยอยแข็งค่าขึ้น โดยคาดว่าภายใน 1 เดือนจากนี้ ค่าเงินบาทมีโอกาสแข็งค่าลงไปสู่ระดับ 30.50 บาทต่อเหรียญสหรัฐ และเชื่อว่าในระยะยาวค่าเงินบาทจะยังมีความผันผวนสูง เนื่องจากมองว่าวิกฤตเศรษฐกิจในยุโรปยังมีความเสี่ยง หากเกิดปัญหาขึ้นก็มีโอกาสที่เงินสกุลเหรียญสหรัฐจะแข็งค่าขึ้นได้เช่นกัน 
ดังนั้นธนาคารจึงอยากแนะนำให้ลูกค้าหรือกลุ่มที่ทำธุรกิจผู้ส่งออกใช้เครื่องมือป้องกันความเสี่ยงอัตราแลกเปลี่ยน 
นักค้าเงินธนาคารกรุงเทพ เปิดเผยว่า ค่าเงินบาทในวันที่ 14 ก.ย. ปรับตัวแข็งค่าขึ้นสุดในรอบ 6 เดือน โดยปิดตลาดที่ 30.75-30.77 บาทต่อเหรียญสหรัฐ ซึ่งเป็นผลมาจากการออกมาตรการคิวอี 3 ของสหรัฐ ทั้งนี้ คาดว่าเงินบาทในช่วงสัปดาห์หน้าจะแข็งค่าต่อเนื่องโดยเคลื่อนไหวอยู่ที่กรอบ 30.50-31 บาทต่อเหรียญสหรัฐ